**О Б А В Е Ш Т Е Њ Е**

**лицима која попуњавају пријаву на конкурс и подносе документацију**

**Фондацији за младе таленте града Београда**

**о условима прикупљања и обраде података о личности**

Фондација за младе таленте града Београда са седиштем у Београду, ул. Драгослава Јовановића бр. 2, и канцеларијом на Тргу Николе Пашића бр. 6 (у даљем тексту: Фондација), сачинила је пријаву на конкурс коју, у писаној форми, по својој слободно израженој вољи, попуњава и подноси кандидат, односно његови родитељи/старатељи уношењем података о себи и прилагањем потребних докумената, у сврху учествовања на конкурсу.

Пре прибављања и обраде података о личности, Фондација овим обавештењем упознаје кандидата и његове родитеље/старатеље са условима прикупљања и даље обраде података о личности које су кандидат и/или његови родитељи/старатељи унели у пријаву на конкурс, односно приложили уз пријаву на конкурс, у складу са одредбама Закона о заштити података о личности (“Сл.гласник РС”, бр. 97/08, 104/09 - др. закон и 68/12 - одлука Уставног суда 107/12) – у даљем тексту: Закон.

1. **Обрада података**

Обрада података је свака радња предузета у вези са подацима о личности, као што су: прикупљање, бележење, преписивање, умножавање, копирање, преношење, претраживање, разврставање, похрањивање, раздвајање, укрштање, обједињавање, уподобљавање, мењање, обезбеђивање, коришћење, стављање на увид, откривање, објављивање, ширење, снимање, организовање, чување, прилагођавање, откривање путем преноса или на други начин чињење доступним, прикривање, измештање и на други начин чињење недоступним, као и спровођење других радњи у вези са наведеним подацима, без обзира да ли се врши аутоматски, полуаутоматски или на други начин.

Код сваке аутоматизоване, полуаутоматизоване и друге обраде података садржаних у бази података, Фондација је обавезна да обезбеди заштиту података о личности сваком физичком лицу, без обзира на држављанство и пребивалиште, расу, године живота, пол, језик, вероисповест, политичко и друго уверење, националну припадност, социјално порекло и статус, имовинско стање, рођење, образовање, друштвени положај или друга лична својства осим код случајева у области:

* података који су доступни свакоме и објављени у јавним гласилима публикацијама или су приступачни у архивама, јавним регистрима и другим сличним организацијама;
* података које је лице, способно да се само стара о својим интересима, објавило о себи.

О конкретним радњама обраде података о личности, Фондација упознаје кандидата и његовове родитеље/старатеље пре прикупљања и обраде ових подтака, на начин одређен тачком 3) овог обавештења.

1. **Недозвољеност обраде**

Обрада података о личности није дозвољена у следећим случајевима:

* уколико се обрада врши без пристанка, односно без законског овлашћења;
* ако се обрада врши у сврху различиту од оне која је утврђена пријавом на конкурс и актима Фондације или садржајем базе (збирке) података, без обзира на постојање пристанка лица или законског овлашћења, изузев уколико се врши у сврху прикупљања средстава за хуманитарне потребе;
* у случају да сврха обраде није јасно одређена или је измењена, недозвољена или већ остварена;
* ако је лице на кога се подаци односе одређено или одредиво и након што се оствари сврха обраде;
* уколико је начин обраде недозвољен;
* уколико је податак који се обрађује непотребан или неподесан за остварење сврхе обраде;
* уколико су број или врста података који се обрађују несразмерни сврси обраде;
* када је податак неистинит и непотпун, односно када није заснован на веродостојном извору или је застарео.

1. **Упознавање кандидата и његових родитеља/старатеља са условима прикупљања и обраде података**

Пре обраде података о личности, Фондација упознаје кандидата и његове родитеље/старатеље са условима прикупљања и даље обраде података о личности предајом овог обавештења, које представља прилог пријаве на конкурс.

У вези са обрадом података о личности, Фондација обавештава и упознаје кандидата и његовог родитеља/старатеља о следећем:

* називу и седишту Фондације;
* сврси прикупљања и даље обраде података о личности;
* начину коришћења наведених података;
* корисницима података;
* обавезности и правном основу, односно добровољности давања података и обраде;
* праву да пристанак за обраду опозове, као и правним последицама у случају опозива;
* правима која у случају недозвољене обраде припадају лицу на које се односе подаци;
* другим околностима чије би несаопштавање лицу на које се односе подаци, односно другом лицу било супротно савесном поступању.

Попуњавањем и подношењем пријаве на конкурс, чији је прилог ово обавештење, као и прилагањем потребне документације, сматра се да су кандидат и његови родитељи/старатељи упознати са обрадом података о личности на начин како је одређено ставом 1. ове тачке.

1. **Начин прикупљања података**

Подаци о личности прикупљају се из пријаве на конкурс и приложене документације.

1. **Нарочито осетљиви подаци**

Законом су прописани посебно осетљиви подаци који се могу обрађивати само на основу слободно датог пристанка лица на које се ти подаци односе.

Као посебно осетљиве податке закон сматра, између осталог:

* здравствено стање,
* примање социјалне помоћи,
* пол,
* вероисповест,
* националну припадност,
* расу,
* језик.

Изузетно и ако је то законом прописано, без пристанка лица могу се обрађивати, између осталог, подаци који се односе на здравствено стање и примање социјалне помоћи. Подаци означени као „нарочито осетљиви подаци о личности“ морају бити заштићени посебним мерама заштите.

Пристанак за обраду нарочито осетљивих података даје се у писменом облику, који садржи ознаку податка који се обрађује, сврху обраде и начин његовог коришћења. Ако давалац пристанка није писмен или из другог разлога није у стању да пристанак својеручно потпише, пристанак је пуноважан ако два сведока својим потписима потврде да писмено садржи изјаву воље даваоца пристанка (сведоци не могу бити запослени у Фондацији).

1. **Право на обавештење о обради података**

Фондација је дужна да обезбеди истинито и потпуно обавештавање кандидата и његових родитеља/старатеља о следећим околностима:

* обради података о личности од стране Фондације, и то:
  + да ли Фондација обрађује податке о кандидату и његовим родитељима/старатељу, и коју радњу обраде врши;
  + које податке обрађује о кандидату и његовим родитељима/старатељу;
  + од кога су прикупљени подаци, односно ко је извор података;
  + у које сврхе Фондација обрађује податке;
  + по ком правном основу Фонација обрађује податке;
  + у којим базама података се налазе подаци;
  + у ком временском периоду се подаци обрађују;
* корисницима података о личности и то:
  + ко су корисници података;
  + које податке, односно које врсте података користе;
  + у које сврхе се користе подаци;
  + по ком правном основу користи податке;
* преношењу података о личности и то:
  + коме се подаци преносе;
  + који подаци се преносе;
  + у које сврхе се подаци преносе;
  + по ком правном основу се подаци преносе.

1. **Право на увид и копирање података**

Фондација је дужна да кандидату и његовим родитељима/старатељима, на њихов захтев, омогући увид у податке који се односе на та лице, и то:

* прегледом и читањем података које је Фондација прибавила, чува и обрађује по пријави на конкурс;
* прављењем забележака.

1. **Права кандидата и његових родитеља/старатеља поводом извршеног увида**

На основу извршеног увида, кандидат и његови родитељи/старатељ имају право подношења захтева за исправку, допуну, ажурирање или брисање података о личности. Захтев се подноси лично или преко законског заступника/пуномоћника.

1. **Ограничења права кандидата и његових родитеља/старатеља**

По захтеву кандидата и његових родитеља/старатеља за обавештење, увид и копију података о личности Фондација није обавезна да поступи у следећим случајевима:

* ако кандидат и/или његови родитељи/старатељи очигледно злоупотребљавају своје право на обавештење, увид и копију;
* ако је Фондација већ упознала кандидата и његове родитеље/старатеље са оним о чему траже да буду обавештени, односно ако су већ извршили увид или добиили копију, а у међувремену није дошло до промене податка;
* ако би поступање по захтеву онемогућило Фондацију да врши послове из свог делокруга;
* ако би се обавештењем учинио доступним податак за који је законом, другим прописима или актима заснованим на закону, одређено да се чува као тајна, а због чијег би одавања могле наступити тешке последице по интерес заштићен законом;
* ако би давање обавештења озбиљно угрозило приватност или важан интерес кандидата и/или његових родитеља/старатеља или другог лица, посебно живот, здравље и физички интегритет;
* ако је у току обустава обраде података на захтев кандидата и/или његових родитеља/старатељи;
* и у другим прописаним случајевима.

1. **Пристанак кандидата и његових родитеља/старатеља на услове прикупљања и обраде података**

Попуњавањем и подношењем пријаве на конкурс, као и предајом потребне документације, сматра се да су кандидат и његови родитељи/старатељи упознати са условима прикупљања и даље обраде података о личности у складу са тачком 3) овог обавештења, као и да су дали пуноважан пристанак да Фондација изврши обраду података о личности у сврху конкурса на који је извршена пријава, преко својих запослених, чланова органа управљања Фондације и чланова конкурсних комисија.

Пристанак се може опозвати, у писаној форми или усменом изјавом датом на записник.

Обрада података после опозива пристанка није дозвољена, осим у следећим случајевима:

* да би се остварили или заштитили животно важни интереси кандидата или другог лица, а посебно живот, здравље и физички интегритет;
* у сврху извршења обавеза Фондације утврђених:
  + законом или другим прописом;
  + актом Фондације донетим у складу са законом;
  + уговором закљученим са лицем на које се подаци односе, односно са његовим законским заступником/пуномоћником, као и ради припреме закључења уговора;
* у другим случајевима одређеним законом, ради остварења претежног оправданог интереса лица на које се подаци односе или Фондације.